CH บวกแรง 5% นิวไฮรอบ 3 เดือน โบรกแนะซื้อเป้า 4.64 บ. ปักธงรายได้ปีนี้โต 10%
CH บวกแรง 5% นิวไฮรอบ 3 เดือน โบรกแนะซื้อเป้า 4.64 บ. วางเป้ารายได้ปีนี้โต 10% รับนักท่องเที่ยวจีนแห่เข้าไทย พร้อมรุกหนักเจาะตลาดอาเซียน
CH บวกแรง 5% นิวไฮรอบ 3 เดือน โบรกแนะซื้อเป้า 4.64 บ. วางเป้ารายได้ปีนี้โต 10% รับนักท่องเที่ยวจีนแห่เข้าไทย พร้อมรุกหนักเจาะตลาดอาเซียน
8 ก.พ. 2566

ผู้สื่อข่าวรายงานว่า วันนี้ (8 ก.พ.66) ราคาหุ้นบริษัท เจริญอุตสาหกรรม จำกัด (มหาชน) หรือ CH โดยล่าสุด ณ เวลา 11:23 น. อยู่ที่ 4.46 บาท บวก 0.20 บาท หรือ 4.69% ราคาสูงสุดที่ระดับ 4.48 บาท ต่ำสุดที่ระดับ 4.28 บาท ด้วยมูลค่าซื้อขาย 115.97 ล้านบาท โดยราคาหุ้นปรับตัวแรงในรอบกว่า 3 เดือน โดยเทียบตั้งแต่หุ้นอยู่ที่ระดับ 4.48 บาท เมื่อวันที่ 27 ต.ค.65

โดยก่อนหน้านี้นายศักดา ศรีแสงนาม ประธานเจ้าหน้าที่บริหาร CH เปิดเผยว่า ผลประกอบการปี 2565 มีแนวโน้มดีขึ้นตามการฟื้นตัวของเศรษฐกิจประเทศ คาดว่าจะมีรายได้อยู่ที่ 1,700-1,800 ล้านบาท และกำไรสุทธิโตมากกว่า 5%  ส่วนปี 2566 บริษัทฯ ตั้งเป้ารายได้เติบโต 10% จากปี 2565 ซึ่งเป็นการเติบโตของรายได้จากอุตสาหกรรมการท่องเที่ยว 3-4% โดยได้รับอานิสงส์จากจีนประกาศเปิดประเทศและการท่องเที่ยวไทยที่กลับมาสดใสอีกครั้ง
ขณะเดียวกัน บริษัทฯ เตรียมปูพรมบุกตลาดส่งออกไปยังกลุ่มประเทศเอเชียตะวันออกเฉียงใต้ เช่น สปป.ลาว กัมพูชา เวียดนาม และมาเลเซีย เพื่อเพิ่มศักยภาพในการแข่งขันและขยายส่วนแบ่งตลาดการส่งออก นอกเหนือจากตลาดส่งออกหลักไปยังประเทศในแถบยุโรปและสหรัฐอเมริกา
“ผลไม้อบแห้งถือเป็นผลิตภัณฑ์แปรรูปที่ชาวจีนชื่นชอบและนิยมซื้อกลับบ้านเป็นของฝากและของที่ระลึก ซึ่งการกลับมาท่องเที่ยวประเทศไทยภายหลังเปิดประเทศ นับเป็นปัจจัยบวกต่อ CH ในการเพิ่มรายได้และเสริมความยั่งยืนทางธุรกิจ ทั้งนี้ บริษัทฯ ยังคงเดินหน้าในการพัฒนาผลิตภัณฑ์ใหม่ ๆ โดยเฉพาะกลุ่ม Healthy Food เพื่อตอบโจทย์เทรนด์ผู้บริโภคที่ใส่ใจดูแลสุขภาพและเสริมศักยภาพให้ CH ก้าวสู่ความเป็นผู้นำด้าน INNOVATIVE HEALTHY FOOD อย่างแข็งแกร่ง” นายศักดา กล่าว
ด้านบล.เอเอสแอล แนะนำ “ซื้อ” CH ที่ราคาเป้าหมาย 4.64 บาท โดยมองรายได้ปกติจากการขายเติบโต และแผนการปรับปรุงโรงงานและคลังสินค้า จะสามารถเก็บสินค้าและบริหารจัดการผลิตได้ดีขึ้น ช่วยยืดระยะเวลาในการผลิตผลไม้ในช่วงฤดูกาลออกไป ส่งผลให้แนวโน้มของอัตรากำไรขั้นต้นดีขึ้น เมื่อไม่นับผลของกำไรขาดทุนจากอัตราแลกเปลี่ยน ประมาณการการเติบโตของกำไรสุทธิในปี 66-67 เท่ากับ 39.5% และ 5.5% ตามลำดับ